କର୍କଟ ରୋଗୀ ମାନେ ନିଜ ଅଞ୍ଚଳରେ ଚିକିତ୍ସିତ ହେବେ ପାଇଁ ଯୋଜନା
ଉପକ୍ରମ
ଏଣିକି ରାଜ୍ୟରେ ଥିବା କର୍କଟ ରୋଗୀ ମାନଙ୍କୁ ଚିକିତ୍ସା ପାଇଁ ଆଉ ମୁମ୍ବାଇ ଯିବାକୁ ପଡିବ ନାହିଁ ।
ରାଜ୍ୟର କର୍କଟ ରୋଗୀ ମାନେ ନିଜ ନିଜ ଅଞ୍ଚଳରେ କର୍କଟ ରୋଗର ଚିକିତ୍ସା ସୁବିଧା ପାଇପାରିବେ ।
ପ୍ରତ୍ୟେକ ଜିଲ୍ଲାର ସଦର ମହକୁମାରେ ଥିବା ଡାକ୍ତରଖାନା ମାନଙ୍କରେ କ୍ୟାନ୍ସର ଚିକିତ୍ସା ସୁବିଧା କରାଯିବ ବୋଲି ରାଜ୍ୟ ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଶ୍ରୀ ଅତନୁ ସବ୍ୟସାଚୀ ନାୟକ ପ୍ରକାଶ କରିଛନ୍ତି ।
ଯୋଜନାର ପ୍ରଥମ ପର୍ଯ୍ୟାୟ
ଏ ସମ୍ପର୍କରେ ସୂଚନା ଦେଇ ସେ କହିଛନ୍ତି ଯେ ଏହି ଯୋଜନାର ପ୍ରଥମ ପର୍ଯ୍ୟାୟରେ ରାଜ୍ୟର ୭ ଟି ଜିଳ୍ଲାରେ ଏହି ଚିକିତ୍ସା ବ୍ୟବସ୍ଥା କରାଯିବ ।
ପରେ ଅନ୍ୟ ଜିଲ୍ଲା ଗୁଡିକୁ ସଂପ୍ରସାର ଣ କରାଯିବ ।
ପିପିପି ମୋଡ୍ ରେ ଏହି ଯୋଜନା କାର୍ଯ୍ୟକାରୀ ହେବ ବୋଲି ମନ୍ତ୍ରୀ ଶ୍ରୀ ନାୟକ ସୂଚନା ଦେଇଛନ୍ତି ।
ବର୍ତ୍ତମାନ କଟକ ଆଚାର୍ଯ୍ୟ ହରିହର କର୍କଟ କେନ୍ଦ୍ରରେ କ୍ୟାନ୍ସରରେ ପିଡୀତ ରୋଗୀ ମାନେ ଚିକିତ୍ସିତ ହେଉଛନ୍ତି ।
ଅନ୍ୟପକ୍ଷରେ ଗୁରୁବାର ଦିନ ମନ୍ତ୍ରୀ ଶ୍ରୀ ନାୟକ ଭୁବନେଶ୍ୱର ସ୍ଥିତ କ୍ୟାପିଟାଲ ହସ୍ପିଟାଲରେ ନିଉକ୍ଲିୟର ଏସିଡ୍ ଟେଷ୍ଟିଙ୍ଗ (ନାଟ୍ )ପଦ୍ଧତି ମାଧ୍ୟମରେ ରକ୍ତ ପରୀକ୍ଷାର ଉଦ୍ ଘାଟନ କରିଥିଲେ ।
ରକ୍ତ ଅନ୍ତର୍ଭରଣ ଜନିତ ବିଭିନ୍ନ ମାରାତ୍ମକ ରୋଗର ନିରାକରଣ ପାଇଁ ଏହି ପଦ୍ଧତି ଅତ୍ୟନ୍ତ ଉପେଯାଗୀ ହୋଇଥିବାରୁ ଏହା ଦ୍ୱାରା ରାଜ୍ୟର ରକ୍ତ ଗ୍ରହୀତା ରୋଗୀମାନେ ସମ୍ପୂର୍ଣ୍ଣ ନିରାପଦ ରକ୍ତ ପାଇପାରିବେ ।
ରାଜ୍ୟବାସୀଙ୍କୁ ଉନ୍ନତ ସ୍ୱାସ୍ଥ୍ୟସେବା ପ୍ରଦାନ ନିମନ୍ତେ ରାଜ୍ୟସରକାରଙ୍କ ନିରନ୍ତର ଉଦ୍ୟମ ଜାରି ରହିଛି ବୋଲି ସୂଚନା ଦେଇ  ଆଉ ଏକ ଅତ୍ୟାଧୁନିକ ନୂତନ ବ୍ୟବସ୍ଥା ସାମିଲ ହୋଇଛି ବୋଲି ମନ୍ତ୍ରୀ ଶ୍ରୀ ନାୟକ କହିଥିିଲେ ।
ଗତ ମଙ୍ଗଳବାର ଦିନ ବୁର୍ଲା ଭିମ୍ ସାର ରକ୍ତ ଭଣ୍ଡାରରେ ଏହି ବ୍ୟବସ୍ଥାର ଶୁଭାରମ୍ଭ ହୋଇଥିବା ବେଳେ ଆଜି କ୍ୟାପିଟାଲ ହସପିଟାଲ ସଂଯୁକ୍ତ ରକ୍ତଭଣ୍ଡାରରେ ଆରମ୍ଭ ହେଲା ।
କଟକ ଏସ୍ .ସି.ବି ମେଡିକାଲ କଲେଜ ଓ ହସପିଟାଲ ଏବଂ ବ୍ରହ୍ମପୁର ଏମ୍ .କେ.ସି.ଜି ମେଡିକାଲ କଲେଜ ଓ ହସପିଟାଲରେ ଖୁବ୍ ଶୀଘ୍ର କାର୍ଯ୍ୟକ୍ଷମ ହେବାକୁ ଯାଉଛି ।
ସରକାରୀ-ବେସରକାରୀ ସହଭାଗିତାରେ ଏହି ପ୍ରକଳ୍ପ କାର୍ଯ୍ୟକାରୀ କରାଯାଉଛି ବୋଲି ମନ୍ତ୍ରୀ କହିଥିଲେ ।
ଏହି ଉତ୍ସବରେ ପର୍ଯ୍ୟଟନ ଓ ସଂସ୍କୃତି ମନ୍ତ୍ରୀ ଅଶୋକଚନ୍ଦ୍ର ପଣ୍ଡା , ସାଂସଦ ପ୍ରସନ୍ନ ପାଟଶାଣୀ , ବିଧାୟକ ପ୍ରିୟଦର୍ଶୀ ମିଶ୍ର , ବିଧାୟକ ବିଜୟକୁମାର ମହାନ୍ତି , ମେୟର ଅନନ୍ତ ନାରାୟଣ ଜେନା , ସ୍ୱାସ୍ଥ୍ୟ ଓ ପରିବାର କଲ୍ୟାଣ ବିଭାଗ ପ୍ରମୁଖ ସଚିବ ଆରତୀ ଆହୁଜା , ଖୋର୍ଦ୍ଧା ଜିଲ୍ଲାପାଳ ନିରଂଜନ ସାହୁ , ସ୍ୱାସ୍ଥ୍ୟ ବିଭାଗ ଯୁଗ୍ମ ସଚିବ ସୁରଜିତ ଦାଶ , କ୍ୟାପିଟାଲ ହସପିଟାଲ ନିର୍ଦ୍ଦେଶକ ଡାଃ ବିଶ୍ୱଭୁଷଣ ପଟ୍ଟନାୟକ , ନିର୍ଦ୍ଦେଶକ ରାଜ୍ୟ ରକ୍ତସଂଚାଳନ ପରିଷଦ ଡାଃ ଜ୍ଞାନବ୍ରତ ମହାନ୍ତି , କ୍ୟାପିଟାଲ ହସପିଟାଲ ଅଧୀକ୍ଷକ ଡାଃ ବିନୋଦ ମିଶ୍ର ଏବଂ ରକ୍ତଭଣ୍ଡାର ନିର୍ଦ୍ଦେଶକ ଡାଃ ଦେବାଶିଷ୍ ମିଶ୍ରଙ୍କ ସମେତ ଅନ୍ୟାନ୍ୟ ବିଭାଗୀୟ ପଦାଧିକାରୀମାନେ ଉପସ୍ଥିତ ଥିଲେ ।
